**PRIPOROČILA ZA OMEJEVANJE PRENOSA OKUŽBE Z VIRUSOM SARS-COV2 (COVID-19) V DRUŠTVENI DEJAVNOSTI – INŠTRUMENTALNA GLASBENA DEJAVNOST**

Posodobljeno: 3. 9. 2020

Člani društva oziroma skupine naj se seznanijo z dejstvi o prenašanju okužbe med vajami in z vsebino tega dokumenta. Vsak član društva z osebno odgovornostjo ključno prispeva k zajezitvi širjenja bolezni, tako doma kot v prostorih vaj. Ob tem naj društva in posamezniki ravnajo preudarno, samoodgovorno ter glede na specifike delovanja posamezne skupine dodatno prilagodijo pogoje na vajah. Vsak inštrumentalist naj se samostojno odloči, ali se želi udeležiti vaj, poseben premislek naj velja za tiste, ki spadajo v ogrožene skupine zaradi starosti, kroničnih obolenj ali drugih zdravstvenih razlogov.

**PROSTOR VAJE IN RAZDALJE MED GLASBENIKI**

• Če je le mogoče in če vreme dopušča, naj se vaje izvajajo zunaj na prostem, v odprtih atrijih ipd.

• Pri izvedbi vaj v notranjih prostorih naj se prostor redno in intenzivno zrači (priporočljivi pogostejši odmori) in po uporabi počisti, prezrači ter razkuži (podrobnejša priporočila v nadaljevanju). Redno je treba zračiti tudi skupne/garderobne/prehodne prostore. Odsvetuje se uporaba prostorov, ki jih ni mogoče učinkovito prezračiti.

• Število udeležencev vaje naj bo v skladu z veljavnimi odloki o zbiranju največjega dovoljenega števila oseb ter prilagojeno velikosti prostora, in sicer glede na izkušnje in priporočila v Sloveniji in drugih evropskih državah v naslednjih okvirih: najmanj 2 m razdalje med posameznimi inštrumentalisti, med vzporednimi vrstami in do dirigenta.

• Če društva nimajo na voljo dovolj velikega prostora za izvedbo vaj pod temi prostorskimi pogoji, svetujemo, da jih organizirajo v manjših skupinah ali poiščejo možnosti večjih dvoran, predavalnic, telovadnic, hal, odprtih atrijev ...

**PRIHOD IN ODHOD**

• Ob prihodu in odhodu naj si udeleženci umijejo ali razkužijo roke in ohranjajo ustrezno medosebno razdaljo najmanj 1,5 m (velja tudi za druženje pred vajo in po njej).

• Osebne stvari (vrhnja oblačila, torbe ipd.) naj vsak hrani pri sebi, ne v skupnih prostorih ali na skupnih obešalnikih ipd., in jih po vaji, skupaj z odpadno embalažo, odnese domov. Po vaji naj udeleženci čimprej zapustijo prostor in se ne zadržujejo v njem.

• Če v istem prostoru vadi več različnih glasbenih skupin, svetujemo, da je razpored vaj pripravljen tako, da se med seboj časovno ne prekrivajo in se skupine med seboj ne srečujejo.

**PRIPRAVA PROSTORA**

• Na vhodu v prostor, na več vidnih mestih v stavbi in na izhodu naj bodo nameščena razkužila. Priporočamo tudi plakate, infografike ipd.

• Glasbeniki naj v prostoru ves čas uporabljajo določeno mesto, stol, notno stojalo, kjer tudi odlagajo svoje stvari - če jih ne morejo pustiti doma ali v avtu (torbice, nahrbtnike, oblačila ipd.). Priporočamo, da so pred vajo posamezna mesta označena. Če je mogoče, naj se stoli in notna stojala v času, ko ni vaje, ne prestavljajo. To priporočilo ne velja, če vadbeni prostor uporablja več različnih skupin, takrat je potrebno ustrezno in redno razkuževanje neosebnih predmetov.

• Uporabe skupnih/garderobnih prostorov ne priporočamo, razen če je to nujno zaradi odlaganja večje opreme (kovčki, nahrbtniki, torbe za glasbila ipd.).

• V prostoru naj bodo stoli postavljeni tako, da je razdalja med posameznimi stoli najmanj 2 m. Če to ni izvedljivo, je treba urediti ustrezno razmejitev (npr. pleksi steklo) med posameznimi mesti. Tam kjer imajo v vadbenih prostorih s pleksi stekli že razmejena območja med inštrumenti, je razdalja lahko manjša.

• Kjer je orkestrska postavitev v priporočenih razdaljah zaradi praktikablov otežena, priporočamo, da vmes ostanejo prazne vrste oziroma da skupina vadi v manjših skupinah ali na prostem.

• Med dirigentom in skupino je priporočljiva dodatna zaščita, npr. namestitev pleksi stekla, povečana oddaljenost od glasbenikov ...

• Vadbeni prostor je treba intenzivno prezračiti pred pričetkom in po koncu vaje, večkrat pa tudi med vajo – npr. na 45 min. Redno je treba zračiti tudi skupne/garderobne/prehodne prostore (gl. tudi [Navodila NIJZ za prezračevanje prostorov](https://www.nijz.si/sl/navodila-za-prezracevanje-prostorov-izven-zdravstvenih-ustanov-v-casu-sirjenja-okuzbe-covid-19)).

• Prostore je treba čistiti in razkuževati po vsaki vaji (predmete in površine, ki se jih pogosto dotikamo, skupne rekvizite, stole, inštrumente, stojala, tla ...), še posebno, če iste prostore uporablja več skupin. Če so stoli iz tkanine, naj se uporabi zaščitna prevleka (gl. tudi [Priporočila NIJZ za čiščenje in razkuževanje prostorov](https://www.nijz.si/sl/navodila-za-ciscenje-in-razkuzevanje-prostorov-izven-zdravstvenih-ustanov-v-katerih-se-je-zadrzeval)).

• Za potrebe lovljenja kapljičnih izločkov iz inštrumentov je potrebno po talnih površinah postaviti enkratne lovilce, ki se po vaji zavržejo v ustrezne smeti (npr. papirnate brisače).

• Tudi v toaletnih prostorih naj bo zagotovljena ustrezna medosebna razdalja, pogosto čiščenje in razkuževanje ter stalno zračenje.

• Med odmori naj si vsak umije ali razkuži roke, priporočamo odhod na prosto ter ohranjanje medosebne razdalje. Odsvetujemo skupinske malice idr. skupno prehranjevanje.

**NOTNO GRADIVO, REKVIZITI IDR. OPREMA**

• Vsak naj pride na vajo s svojim notnim gradivom, rekviziti, pisali, plastenkami vode ipd., ki jih ne pušča v prostoru vaje in ne izmenjuje z drugimi. Notnega gradiva ne delimo in ga ne pobiramo. Če je mogoče, si vsak prinese svoje notno stojalo, oz. uporablja vseskozi istega.

• Večji inštrumenti, skupni rekviziti, oprema in naprave, ki se uporabljajo med vajo, morajo biti prej ustrezno razkuženi oz. primerno očiščeni. Pri inštrumentih, ki si jih glasbeniki delijo (npr. metalofoni, tolkala), naj vsak pazi na čim manjši možen prenos okužbe (še pogostejše umivanje/razkuževanje rok, uporaba rokavic), pri tolkalcih pa priporočamo, da uporablja vsak svoje tolkalne palice.

**VAJE NA PROSTEM**

• Tudi pri vajah na prostem mora biti število udeležencev v skladu z veljavnimi odloki. Razdalja med posameznimi udeleženci, vzporednimi vrstami udeležencev ter med dirigentom in udeleženci: najmanj 1,5 m.

• Ob robu prostora se določeno mesto pokrije z zaščitno prevleko, na katero se odlagajo kovčki in ostala oprema. Pri prenosu stolov idr. opreme iz notranjih prostorov naj bo zagotovljeno razkuževanje rok.

• Ostala priporočila veljajo enako kot za vaje v notranjem prostoru.

SPODBUJANJE OSEBNE ODGOVORNOSTI

Poudarjamo, da je poleg splošnih priporočil ključno samozaščitno in odgovorno ravnanje vsakega posameznika. Za povečanje osebne odgovornosti in premišljeno skrb pri preprečevanju prenosa okužb svetujemo:

• redno učinkovito komuniciranje in opozarjanje na ustrezno izvajanje ukrepov s strani vseh;

• [infografike](https://www.nijz.si/sites/www.nijz.si/files/uploaded/plakat_navodila_preprecitev-sirjenja.pdf) in [plakate](https://www.nijz.si/sites/www.nijz.si/files/uploaded/strip_kako-se-sirijo-virusi.pdf) na vhodih, stenah vadbenih prostorov, obveščanje po e-pošti;

• skrb posameznika, da ima pri sebi vedno masko, morda žepno razkužilo itd.;

• izogibanje medsebojne izmenjave predmetov.

Vsak udeleženec vaje se mora zavedati, da so glavni prenosi okužbe možni na naslednje načine:

fizični stiki, kapljični prenos, prenos prek aerosolov, prenos prek površin in predmetov. Posebej izpostavljamo, naj člani glasbenih sestavov:

• ne hodijo na vaje, če imajo znake akutne okužbe dihal ali so bili v stiku z osebo s potrjeno boleznijo COVID-19 ali z osebo, ki je bila pred kratkim v državah na rdečem seznamu;

• skrbijo za ustrezno in redno [higieno rok](https://www.nijz.si/sites/www.nijz.si/files/uploaded/navodila_higienarok_zdravstveni-delavci.pdf), [higieno kašlja](https://www.nijz.si/sites/www.nijz.si/files/uploaded/navodila_higienakaslja_0.pdf) in nošenje maske ter se izogibajo osebam, ki kažejo znake okužbe dihal.

**To so osnovne smernice JSKD in ZKDS, podrobnejša priporočila NIJZ podaja na svoji spletni strani v sklopu za** [**skupinske kulturne dejavnosti**](https://www.nijz.si/sites/www.nijz.si/files/uploaded/priporocila_kulturne_dejavnosti.pdf)**. Priporočila se bodo spreminjala v skladu z epidemiološko sliko in novimi spoznanji.**